Areopoli isch e Stedtli mit enge verwinklete Gessli. Vo de vile Cherche und Chappeli isch d Cherche Ájios Joánnis Pródroms (Johannes de Toiffer) e Bsuech wert. Da stammt usem früene 18. Joorhundert und isch mit Freske usem Lebe vom Jesus uusgmoolet. D Cherche Taxiárchis (Erzengel) isch ane 1798 vo de Famili Mavromichalis gstiftet wore. Uf de Platia vo Areopoli stoot e Denkmool vom Petrobei Mavromichalis.